b'\n_START_ARTICLE_\nAdemar Monteilski\n_START_SECTION_\n\xc5\xbdivljenjepis\n_START_PARAGRAPH_\nNa koncilu v Clermontu novembra 1095 je bil vnet zagovornik kri\xc5\xbearske vojne. Pape\xc5\xbe Urban II. se je \xc5\xbee pred koncilom posvetoval z njim, na koncilu pa ga je imenoval za svojega legata in duhovnega vodjo prvega kri\xc5\xbearskega pohoda. Na vzhod je potoval v spremstvu Rajmonda IV. Toulu\xc5\xa1kega. Medtem, ko so se posvetni vodje celo pot prepirali, kdo bo vrhovni vodja pohoda, Ademarjeva avtoriteta duhovnega vodje nikoli ni bila sporna in je pogosto odlo\xc4\x8dal tudi o posvetnih stvareh: v Konstantinoplu se je pogajal s cesarjem Aleksejem I. Komnenom, vzpostavil disciplino med kri\xc5\xbearji v Nikeji, igral klju\xc4\x8dno vlogo v bitki pri Dorileju in bil zaslu\xc5\xbeen za vzdr\xc5\xbeevanje morale med obleganjem Antiohije. Po osvojitvi mesta junija 1098 je med kasnej\xc5\xa1em Kerbogovem obleganjem mesta organiziral procesijo po mestnih ulicah in zaprl mestna vrata, da obupani in pani\xc4\x8dni kri\xc5\xbearji ne bi dezertirali iz mesta._NEWLINE_Ko je Peter Bartolomej v Antiohiji odkril sveto sulico, je bil do odkritja izredno skepti\xc4\x8den, \xc5\xa1e posebno zato, ker je vedel, da tak\xc5\xa1no relikvijo \xc5\xbee imajo v Konstantinoplu. Kri\xc5\xbearje je kljub temu zavestno pustil v prepri\xc4\x8danju, da je sulica pristna, ker so v to verjeli in jim je dvigovala moralo._NEWLINE_Po Kerbogovem porazu v bitki pred Antiohijo je Ademar organiziral posvet in posku\xc5\xa1al umiriti prepire med voditelji pohoda, vendar je 1. avgusta 1098 umrl, verjetno zaradi tifusa. Spori med vi\xc5\xa1jim plemstvom so se nadaljevali in odhod proti Jeruzalemu se je zato zavlekel za nekaj mesecev._NEWLINE_Kri\xc5\xbearji ni\xc5\xbejih stanov so imeli Ademarja tudi po njegovi smrti za svojega duhovnega vodjo in mnogi med njimi so trdili, da se jim je njegov duh prikazal med obleganjem Jeruzalema in jim ukazal, naj organizirajo \xc5\xa1e eno procesijo okrog mestnega obzidja. Procesijo so organizirali 8. julija 1099, sedem dni kasneje pa se je mesto vdalo.'